Diari Oficial de la Generalitat Valenciana


Sumari del DOGV 3488, del 05-05-1999 (1999/3951)

RESOLUCIÓ 485/1999, de 27 d'abril de 1999, del director general de l'Institut Valencià de la Joventut, per la qual es fa pública la convocatòria de places a les residències juvenils de la Generalitat Valenciana per al curs 1999/2000.
-----------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/res/1999/04/27/485/dof/vci/html**

### Dades del document

Número de DOGV
:   3488

Data del DOGV
:   05-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/3951


Data del document
:   27-04-1999

Organisme emissor
:   Institut Valencià de la Joventut

Tipus de document
:   Resolució

Descriptors 

:   * ajuda pública
    * suport econòmic
    * jove
    * equipament sociocultural

RESOLUCIÓ 485/1999, de 27 d'abril de 1999, del director general de l'Institut Valencià de la Joventut, per la qual es fa pública la convocatòria de places a les residències juvenils de la Generalitat Valenciana per al curs 1999/2000. [1999/X3951]
  
L'article 8 de l'Ordre de 25 de juliol de 1991, de la Conselleria de Cultura, Educació i Ciència, per la qual s'estableixen les normes reguladores del funcionament de les residències juvenils de la Generalitat Valenciana, assenyala que cada any es realitzarà la convocatòria d'adjudicació de places per a les residències juvenils.
  
Per això i fent ús del que preveu la Llei 4/1989, de 26 de juny, sobre l'Institut Valencià de la Joventut, resolc:
  
Primer
  
Convocar, per al curs acadèmic 1999/2000, places de residents per a joves estudiants a les residències juvenils de l'Institut Valencià de la Joventut de la Generalitat Valenciana que a continuació es detalla i en els nivells d'estudis que s'hi indica per a cadascuna.
  
A l'efecte d'aquesta convocatòria, per als estudis universitaris es considerarà curs acadèmic des d'octubre a juny (ambdós inclosos) i per als estudis no universitaris hom s'adaptarà a allò que, en el seu moment fixe com a període lectiu la resolució anual de la Direcció de Centres Docents de la Conselleria de Cultura, Educació i Ciència.
  
Les residències juvenils Mare de Déu del Lledó, el Maestrat i Sant Crist del Mar, romandran tancades, a l'efecte de servei de residència, els caps de setmana (des de la nit de divendres fins a diumenge), i durant les vacances escolars de Nadal i de Setmana Santa. Els residents podran incorporar-s'hi diumenge a la nit (no s'hi facilitarà el sopar de divendres ni el de diumenge).
  
La residència juvenil La Florida romandrà tancada, a l'efecte de servei de residència, durant les vacances escolars de Nadal i de Setmana Santa.
  
- Residència Juvenil El Maestrat, de Castelló
  
Estudiants universitaris i no universitaris
  
- Residència Juvenil Mare de Déu del Lledó, de Castelló
  
Estudiants universitaris i no universitaris
  
- Residència Universitària La Florida, d'Alacant
  
Estudiants universitaris
  
- Residència Juvenil Sant Crist del Mar, de Benicarló
  
Estudiants no universitaris
  
El nombre de places i la seua distribució per residències estarà en funció de les vacants que s'hi produïsquen per al curs 1999/2000.
  
En aquelles residències en què s'admeten estudiants universitaris i no universitaris es donarà prioritat als estudiants universitaris.
  
Segon. Requisits de les persones sol·licitants
  
Els/les alumnes que opten per sol·licitar una plaça en alguna de les residències juvenils objecte d'aquesta convocatòria hauran de complir les condicions següents:
  
1. Residir en una localitat a més de 20 quilòmetres de l'emplaçament de les residències on no hi haja oferta pública del curs, del nivell o del grau que haja de cursar l'alumne i, per tant, no puga ser escolaritzat en un centre pròxim al seu domicili.
  
2. Una vegada se li adjudique la plaça, haurà de matricular-se, o estar ja matriculat, en un centre d'estudis oficial o reconegut. Altrament, perdrà automàticament l'adjudicació de la plaça.
  
3. Tindran prioritat els joves sol·licitants residents a la Comunitat Valenciana.
  
Tercer. Selecció dels aspirants
  
Si, en alguna residència, el nombre de sol·licitants excedeix la totalitat de les places ofertades, se'n farà una selecció d'acord amb la valoració socioeconòmica i acadèmica prevista en l'annex a aquesta resolució. En cap cas, però, el nombre de persones admeses no podrà excedir el total de places vacants.
  
En cas d'empat en la puntuació total, prevaldrà, per tal de desempatar, i per aquest ordre, la puntuació dels factors següents: dificultats d'escolarització, condició d'orfandat absoluta, tenir germans a la residència sol·licitada, renda anual i valoració acadèmica.
  
Les sol·licituds no admeses quedaran en una llista d'espera ordenada per puntuació.
  
La plaça que s'obtinga s'estendrà a tot el cicle d'estudis a què corresponga el curs sol·licitat, sempre que es mantinguen els requisits establerts en la base anterior. La direcció de la residència exigirà, durant el mes de maig de cada any, una declaració responsable dient que no s'ha modificat cap dels susdits requisits (en parlar de cicle d'estudis s'entén que el COU forma cicle dins del Batxillerat).
  
La persona admesa es comprometrà a respectar les normes reguladores de les residències juvenils i el reglament de règim intern de la seua residència, i a romandre a la residència durant tot el període del curs, d'octubre a juny, ambdós inclosos, llevat del cas de força major suficientment justificada.
  
L'Institut Valencià de la Joventut, per causes justificades i després de fer-ne prèviament comunicació als residents amb una antelació mínima d'un mes, podrà suspendre el servei de residència per un temps determinat i mentre duren les circumstàncies que provocaren la suspensió del servei.
  
Quart. Procediment
  
1. Els models de sol·licituds es facilitaran a la seu de l'IVAJ, a les unitats territorials de l'IVAJ d'Alacant i de Castelló, a les Oficines de Turisme i Intercanvi de Joves de la Generalitat Valenciana, i a les mateixes residències juvenils. Les sol·licituds es podran presentar en qualsevol dels llocs que preveu l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini de presentació de les sol·licituds finalitzarà el dia 15 de juliol d'enguany.
  
Cinqué. Documentació
  
La justificació de les situacions o circumstàncies al·legades a efectes de barem s'acreditarà mitjançant la presentació, juntament amb la instància, de la documentació següent:
  
a) La renda anual de la unitat familiar es justificarà mitjançant una fotocòpia confrontada de la totalitat dels fulls (inclòs el full de liquidació) de la declaració o declaracions de la renda de cadascun dels seus membres, corresponent/s a l'exercici 1998, degudament segellat/s per l'entitat que en va admetre la presentació.
  
En cas de no haver estat obligat a presentar la declaració de la renda de 1998, o si es tracta d'ingressos no subjectes a declaració, això es justificarà mitjançant les certificacions que expedisca l'organisme corresponent (empreses, INEM, delegacions d'Hisenda, etc.)
  
b) El domicili es justificarà amb la presentació del certificat d'empadronament corresponent.
  
c) L'existència de germans matriculats a la residència serà certificada pel director.
  
d) El nombre de membres de la unitat familiar es justificarà mitjançant la declaració de la renda de 1998.
  
e) Els criteris complementaris s'acreditaran per mitjà dels certificats o documents corresponents a cada cas.
  
Sisé. Comissió qualificadora
  
La valoració de les sol·licituds per a cada residència, d'acord amb els criteris de barem que figuren en l'annex, l'efectuarà una comissió constituïda per:
  
President/a: el/la secretari/ària tècnic/a de l'IVAJ
  
3 vocals:
  
El/la cap del Servei de Participació Juvenil de l'IVAJ
  
El/la cap de la Secció d'Infraestructures i Centres d'Oci de l'IVAJ.
  
El/la director/a de la residència juvenil en cadascun dels casos, que actuarà com a secretari/ària, amb veu però sense vot.
  
La comissió farà la valoració de les sol·licituds d'acord amb la documentació presentada, en confeccionarà una relació ordenada per puntuació i proposarà al director general de l'IVAJ la resolució que corresponga.
  
El funcionament de la Comissió Qualificadora serà el que preveu la Llei 30/1992 per al funcionament dels òrgans col·legiats.
  
Seté. Resolució de la convocatòria
  
El director general de l'IVAJ resoldrà la convocatòria de places de les residències juvenils de la Generalitat Valenciana, fins al dia 31 de juliol de 1999. La resolució d'adjudicació es notificarà a les persones interessades i s'exposarà en el tauler d'anuncis de l'IVAJ i en els de les residències juvenils.
  
Si el termini de resolució finalitzara sense que hi haguera recaigut resolució expressa, les sol·licituds s'entendrien desestimades.
  
La falsedat de dades o la falsificació dels documents que presenten tindrà com a conseqüència la pèrdua dels drets de la persona sol·licitant, independentment d'altres accions legals que s'hi puguen emprendre.
  
Vuité. Quota
  
Les persones seleccionades hauran de pagar la quantitat anual de 260.820 PTA, per a les residències Sant Crist del Mar, Mare de Déu del Lledó i el Maestrat, i la quantitat de 458.100 PTA, per a la residència universitària La Florida.
  
El preu podrà fraccionar-se amb pagaments mensuals o trimestrals que s'hauran de liquidar dins dels 5 primers dies del mes o del trimestre en qüestió.
  
Contra la falta de pagament s'utilitzarà el procediment coercitiu.
  
Nové. Altra documentació
  
Els sol·licitants admesos que siguen de nou ingrés hauran de presentar, en el moment de la seua incorporació, la documentació següent:
  
- Quatre fotografies carnet
  
- Certificat mèdic
  
- Fotocòpia de la cartilla de la Seguretat Social o de qualsevol altre document que en justifique la cobertura mèdica i sanitària.
  
DISPOSICIÓ FINAL
  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, podrà interposar-se, potestativament, recurs de reposició davant del director general de l'IVAJ o, directament, recurs contenciós administratiu davant del Tribunal Superior de Justícia de la Comunitat Valenciana.
  
El termini per a la interposició del recurs de reposició serà d'un mes, si l'acte és exprés. Si no ho és, el termini serà de tres mesos comptadors a partir del dia en què es produïsca l'acte presumpte.
  
El termini per a la interposició del recurs contenciós administratiu serà de dos mesos, o de deu dies si s'opta per seguir el procediment per a la protecció dels drets fonamentals de la persona, comptadors ambdós a partir de l'endemà de la seua publicació, si l'acte és exprés. Si no ho és, el termini serà de sis mesos comptadors a partir de l'endemà del dia en què es produïsca l'acte presumpte.
  
València, 27 d'abril de 1999.- El director general de l'IVAJ: Chimo Lanuza Ortuño.
  
Annex
  
A. Valoració socioeconòmica
  
1. Renda anual de la unitat familiar (per membre computable):
  
fins a 450.000 PTA: 10 punts
  
de 450.001 a 550.000 PTA: 7 punts
  
de 550.001 a 750.000 PTA: 4 punts
  
més de 750.000 PTA: 1 punt.
  
2. Existència de germans matriculats a la residència:
  
a) Primer germà matriculat: 2 punts
  
b) Segon germà matriculat: 1 punt
  
c) Per cada germà més matriculat: 0,5 punts
  
3. Dificultats d'escolarització: fins a 10 punts
  
S'entendrà que els/les alumnes residents a localitats que disposen d'oferta pública suficient i que, per tant, hi siguen qualificats amb 0 punts, estan afectats per l'incompliment dels requisits de la convocatòria (base 2) i, conseqüentment, no podran ser-hi seleccionats.
  
4. Criteris complementaris:
  
a) Condició d'orfandat absoluta: 4 punts
  
b) Família monoparental: 3 punts
  
c) Situació de família nombrosa: 2 punts
  
d) Situació de desocupació o atur laboral del total dels membres de la unitat familiar, sense subsidi: 5 punts
  
e) Qualsevol altra circumstància familiar o personal que, a parer de la Comissió Qualificadora, meresca ser considerada: 1 punt
  
B. Valoració acadèmica
  
La valoració acadèmica dels aspirants s'avaluarà de la manera següent: s'obtindrà, numèricament, la nota mitjana de les assignatures corresponents al curs immediatament anterior al que es sol·licita i s'aplicarà un coeficient reductor del 0,8 per a les assignatures qualificades en segones convocatòries.
  
A l'efecte del còmput de la nota mitjana, s'hi farà la transformació numèrica d'acord amb la taula d'equivalències següent:
  
No presentat o anul·lació de convocatòria: 0 punts
  
Insuficient o suspens: 2 punts
  
Suficient o aprovat: 5 punts
  
Bé: 6 punts
  
Notable: 8 punts
  
Excel·lent: 10 punts
  
En les qualificacions expressades de manera quantitativa, s'hi computarà d'acord amb la taula d'equivalències següent:
  
Qualificació de fins a un 4,9: 2 punts
  
Qualificació de fins a un 5,9: 5 punts
  
Qualificació de fins a un 6,9: 6 punts
  
Qualificació de fins a un 8,9: 8 punts


Còpia Permalink ELI